
Om forfatteren

Holly Jackson (f. 1992) er forfatteren bak den internasjonale suksesserien Flinke pikers håndbok for mord, i tillegg til flere bestselgende YA-romaner. Hun vokste opp I Buckinghamshire i England, og studerte senere litterær lingvistikk og kreativ skriving ved Universitetet i Nottingham. Ikke helt død ennå er hennes første roman for voksne.

Om oversetteren

Hilde Stubhaug er skjønnlitterær oversetter fra engelsk og dansk. Blant forfatterne hun har oversatt til norsk, er Zadie Smith, Douglas Stuart, Tara Westover og Leigh Bardugo. Hun har mottatt Bastianprisen og Kulturdepartementets pris for oversettelser av ungdomsbøker.


Om boken

Om syv dager er Jet Mason død.

Jet er datteren i en av de rikeste familiene i den lille byen Woodstock i Vermont. Hun er 27 år gammel og venter fortsatt på at livet skal begynne. Senere, pleier hun å si. Hun har fremdeles tid.

Men på halloween blir Jet brutalt angrepet av en ukjent inntrenger. Hun pådrar seg en katastrofal hjerneskade. Legen er sikker: Innen en uke vil hun dø av hjerneblødning.

Jet har aldri tenkt på seg selv som en person med fiender. Men nå begynner hun å se annerledes på alle rundt seg – familien, den tidligere bestevenninna, ekskjæresten.

Hun har bare sju dager igjen å leve. Den eneste som står ved hennes side, er barndomsvennen Billy.

Likevel er hun fast bestemt på å fullføre én siste ting: Jet skal løse sitt eget mord.


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

Til Jet

Grå, død hud, råtnet bort så senene og muskelkjøttet under vistes. Innsunkne gummiøyehuler rundt gnistrende brungrønne øyne. Øynene var faktisk hennes, da, og beveget seg mens hun gransket seg selv. Tanngard som en råtten maiskolbe, med gørr i mellomrommene. Hva var det zombier spiste igjen? Bare hjerner, eller var det innafor med andre innvoller også? Satte sikkert ikke pris på det glaserte eplet hun hadde spist for en stund siden.

Jet så på seg selv i vrengespeilet, det døde ansiktet – nei, sorry – det udøde ansiktet. Ok, hun hadde gått med maska i hele tre minutter, så moren kunne ikke klage, og nå fikk ikke Jet puste, for den karamellduftende luften la seg våt på gummien så maska klistret seg til huden. Hun dro den av. Fortsatt blek, en anelse mindre grå, bare, men speilet gjorde det runde fjeset hennes avlangt og forvrengte de tjukke øyebrynene og oppstoppernesa. Det halvlange lyse håret sto til alle kanter, og det knitret i hånda da hun glattet på det.

«Jet?»

«Faen.» Hun rykket til. Speilet vrengte ansiktet hans der bak henne, skviset sammen den muskuløse kroppen til trekkspillbølger, men stemmen kjente hun godt igjen. Hvem ellers. JJ Lim. Men ikke med det vanlige bakoverstrøkne svarte håret og den rene gyllenbrune huden. Han hadde på seg en grell rød parykk og snekkerbukse, og hadde stygge stingarr tegnet på ansiktet. Chucky. De hadde sett den filmen sammen på den tredje daten.

«Var ikke meningen å skremme deg», sa han flau.

«Det er halloween, det er hele poenget.» Mer flauhet. Jet gikk uten å kaste et blikk på ham utenfor vrengespeilet, forbi en bod med gresskarpaier og eplebrød. Bare 5 dollar!!! brølte skriften på tavla.

«Det er …» JJ trakk av parykken og snublet etter henne gjennom en gjeng unger med nymalte ansikter. Hvorfor fulgte han etter henne? Hun hadde gjort det lett for dem begge. Igjen. «Sorry», fortsatte han, «jeg bare lurte på, jeg bare …»

Ja, dette var jo gøy. Nå var Jet virkelig superglad for at hun hadde kommet på byfesten. Hele Woodstock, Vermont myldret rundt i parken midt i byen, og hun hadde klart å gå rett på den ene hun ikke hadde lyst til å treffe.

«Knask eller knep!» ropte en liten vampyr opp mot henne.

De nedsikla hoggtennene kunne gjerne sette seg fast i halsen på ham. Var unger alltid så irriterende, eller var det sukkeret? Klokka var over ti nå – når var det egentlig unger måtte legge seg nå om dagen? Faen ikke tidlig nok.

Hun satte opp farten, men JJ ga seg ikke.

«Vær så snill, Jet.» Han la hånda om armen hennes. «Jeg må snakke med deg om noe.»

Jet stoppet, sukket. Noe betydde oss, ikke sant? Og oss fantes ikke lenger, det var flere måneder siden. «Jeg kan ikke akkurat nå.» Det var ikke sant. «Jeg må hjelpe mamma og pappa i godteriboden.» I hvert fall ikke sant. «Er det Henry som har tegnet arrene?» Alltid bra å skifte samtaleemne.

JJ knep øynene litt sammen. «Vær så snill, Jet, det er viktig.»

«Å, er det viktig», snøftet Jet. «Like viktig som da du sa at jeg var det beste du kunne håpe på … i Woodstock. For en poet du er, J.»

«Du vet godt at det ikke var sånn jeg mente det. Og det er ikke om oss, det er …»

«Øy, kompis, tror du mistet denne», sa en stemme over skulderen til JJ og reddet henne. Det var broren hennes, Luke, som bøyde seg og tok opp den herpa røde parykken fra gresset. Lysslyngene speilet seg som små prikker i de brungrønne øynene som var akkurat som hennes, og han rettet seg opp og brisket seg og ga JJ parykken.

JJ tok imot, og endelig tok han hintet også og forsvant av sted i mengden.

«Reddet deg», sa Luke.

Jet ville aldri innrømt det. Hun skulle til å protestere, men så dunket han til henne i skulderen og prøvde åpenbart å treffe nerven som fikk armen til å stivne og bli som død. Han bommet. Uansett, han var for faen tretti år og far nå. Når skulle han slutte å slå henne?

Jet reagerte ikke, noe alle søstre lærer seg på den ene eller andre måten. For da ble de mer irritert.

Luke gliste og stakk fram haka. Eller hele hodet, i grunnen. Det gyllenbrune håret var snauet for kort igjen, så det var egentlig ikke noe gyllent å se, bare stubb. Men Sophia likte det visst sånn. Og her kom hun jammen – ja, det var jo strålende – med lille Cameron utkledd som et ulykkelig gresskar.

«Var det JJ?» spurte Sophia og la krav på mannen sin, smatt inn ved siden av ham så de sto klint inntil hverandre. Hun var Catwoman, høy og smidig i en ettersittende skinndrakt som ikke ville kledd Jets kortere, fyldigere kropp. Tenk at de pleide å byttelåne klær da de var tenåringer. Den gang da det var de to som var uadskillelige. Før Sophia ble høy og Jet fikk pupper.

«Har han fortsatt ikke skjønt tegninga?» Luke så ut over folkelivet, som endelig begynte å roe seg litt, og takk og lov for det. «Hvor mye klarere kan du gjøre det enn å si nei når en fyr går ned på kne?»

«Bokstavelig talt», sa Sophia lite hjelpsomt.

«Det var ikke det som skjedde», sa Jet.

«Så, Marge», sa Luke og prøvde igjen å terge fram en reaksjon. «Hva er det du er utkledd som i år?»

«Å.» Jet pekte på den svarte høyhalsa genseren og ermeløse jeansjakka, den svarte buksa og bootsene. Ja, bootsene var også svarte. «Jeg trodde dette var overtydelig. Jeg er juss-dropout som pusher tretti og bor hjemme hos foreldrene.» Greit å dra vitsen selv før noen andre rakk det.

Luke fnøs. «Skumleste kostymet jeg har sett.»

Sophia dultet til ham.

Noe rørte seg i magen til Jet, og det brant i kinnene.

«Du har heller ikke kostyme», påpekte hun.

Luke kremtet. «Nei, for jeg er her som representant for familien, jeg representerer Mason Bygg. Det er vår fest, så det er viktig å se profesjonell og imøtekommende ut.»

«Med det håret?» Jet lo, men den vonde følelsen satt fortsatt i. Kanskje hun ville føle seg bedre hvis hun dro med seg Luke ned i gjørma. Bare litt. «Firmaet er ikke ditt ennå, Luke.»

Det dirret i en muskel i haka på ham.

«Neste år.» Sophia ga armen til Luke et lite trykk, og et leppestiftrødt smil bredte seg i ansiktet. Neste år, når faren pensjonerte seg. Nei, sorry. Hvis. Han hadde vært «klar for pensjonisttilværelsen» tre ganger allerede. Det var ikke lov å snakke om det, og det visste Jet. Hun sendte Luke et tomt smil med altfor mye tenner.

«Camerons første halloween», sa Sophia og skiftet kjapt over på et emne det var lov å snakke om. Ungen hennes. Faktisk det eneste hun noen gang ville snakke om. «Han er et gresskar.» Hun rugget litt på ham der på hofta.

«Å shit, tuller du?» sa Jet. «Og så jeg som trodde han var en appelsin!»

«Jet.» Sophia mistet tålmodigheten med henne. «Kan du la være å banne foran Cameron?»

«Å faen, sorry.» Jet slo hendene foran munnen.

«Seriøst?»

«Det glapp bare ut.» Særlig.

«Skriver du fortsatt på det der … hva var det?» spurte Sophia. «Det filmmanuset?»

Jet flyttet urolig på seg, boret støveltuppen ned i et blad på bakken. Ville ikke snakke om akkurat det, men Sophia og Luke glodde på henne, og hun hadde ikke noe valg. «Nei, jeg gjør ikke det lenger.»

Luke stappet hendene i lomma. Nå kom det. «Gitt opp allerede?» sa han og var åpenbart veldig fornøyd. «Det må være ny rekord.»

«Jeg jobber faktisk med noe annet.» Jet sa det monotont, med forsvarsverkene oppe, sammenbitte tenner. «En ny idé.»

«Det er ikke den der hundelufting-appen, vel?» spurte han.

Den vonde følelsen brant enda mer, boret seg lenger inn i kroppen. Jet hardnet blikket og så spørrende på ham.

«Pappa fortalte det.»

«Ja vel», sa hun som om hun ikke brydde seg om det. «Jeg skulle ønske dere bare kunne slutte å prate om meg.»

«Ja vel», svarte han, «jeg skulle ønske vi ikke trengte det.»

«Dra til helvete, Luke.»

«Jet!»

«Han kan ikke snakke ennå, Sophia.»

«Det er forskjellen på deg og meg», sa Luke. «Når jeg har satt meg et mål, så gjennomfører jeg faktisk.»

Jet lo. En mørk, hes lyd som ikke sto til ansiktet, sa folk. En gammelmannslatter, som om hun hadde røyket en pakke om dagen, enda hun aldri hadde rørt en eneste en.

«Jeg har all verdens tid», sa hun. Det var det hun pleide å si til seg selv hver mandag morgen når foreldrene gikk på jobb og ikke hun. Og så gjentok til det festet seg. Uansett burde hun ikke bry seg om noen stikk fra Luke. «Og nå tror jeg du har glemt at jeg vant den stavekonkurransen da jeg var ti.»

Luke bøyde hodet. «Jeg husker det, jo.» Selvfølgelig husket han det, for det var ikke det eneste som skjedde den dagen.

«Ok», sa Sophia, som ikke ante noe om det mørke minnet hun dundret gjennom med messende stemme. «Vi går. Denne lille fyren begynner å bli gretten.»

«Uff da, Luke, har du ikke fått i deg nok proteiner i dag?»

Han hørte faen ikke etter engang, men strakte hals for å se over heksehodene og superheltene mot boden som foreldrene deres sto i.

«Jeg må gå og redde pappa nå», sa han, ikke noe ha det.

«Flink liten regnskapsmann», mumlet Jet.

Han hørte det, for han snudde seg med lynende øyne.

«Jeg er i hvert fall ikke en jævla taper.»

«Åh, den satt, du.»

«Jet!»

«Det var Luke som bannet nå, ikke meg!»

Cameron begynte å sutre, og Sophia sukket og så på Luke i folkemengden.

«Jeg skulle ønske dere to kunne slutte å krangle», sa hun.

Jet ristet på hodet. «Det der var ikke noen krangel. Bare en vanlig samtale. Du skulle bare visst.»

«Han er stressa akkurat nå.»

«Han er Luke», sa Jet, «han er alltid stressa. Og jeg skal vedde på at han hadde tid til å spille golf med Jack Finney og David Dale minst to ganger denne uka. Stressa. Ikke glem at jeg kjente ham først. Kjente deg først også.»

For det var det det handlet om, dette kalde og skarpe mellom Jet og Sophia. Du drar av sted på college og så slutter bestevenninna å ringe og å ta telefonen – slutter å bry seg – og legger seg etter broren din isteden. Det viktige var visst å ha innpass hos familien Mason. Jet visste ikke hvordan hun skulle snakke med henne lenger, og hun ville aldri sagt det, men den ungen var bare så jævlig gørrkjedelig.

«Ja, men jeg skal …» Hun fullførte ikke, trengte egentlig ikke det – Sophia så like lettet ut som henne da Jet  etterlot henne der og forsvant inn i den etter hvert mer glisne mengden.

Folk begynte å dra nå, og varulver og seriemordere skumpet borti henne. Et gigasvært kattekostyme var på vei mot henne, med et menneskehode som ikke matchet, det stakk opp fra skulderpartiet med hvit og gul pels, mens kattehodet var stukket innunder armen. Jet kjente igjen menneskedelen: skalla hode og mørk hud, øyne som ble forstørret av runde briller. Det var Gerry Clay. Han satt i lokalstyret med moren hennes. Faktisk var Gerry styreformann og moren varaen, og da hun ble valgt, sa moren at hun ikke hadde noe imot det, men hun var ikke god til å juge.

Katte-Gerry gikk med en politimann på hver side. Det var ikke kostymer, men ordentlige uniformer. Skilt på brystet og pistoler i beltet. Lou Jankowski, den ganske nye politimesteren, og Jack Finney, som bodde tvers overfor familien Mason og alltid hadde gjort det.

«Hei sann, Jet.» Jack sendte henne et velkjent smil, høy og bredskuldra. Det grå i det mørke håret gled over i skjeggstubbene. Sophia hadde kalt ham sølvreven allerede da de var tenåringer, enda det sølvet var ganske nytt.

«Hei, Mr. Finney.» Det var førstebetjent eller noe sånt han skulle kalles, men det hadde aldri festet seg. Mr. Finney var en forbedring fra faren til Billy, i hvert fall, og det var det Jet hadde kalt ham mesteparten av livet.

«Billy har sett etter deg», sa han som om han hadde lest tankene hennes.

Wow, det var da veldig så poppis Jet var i dag.

«Sorry, Lou», la Jack til. «Dette er Jet. Datteren til Scott og Dianne. Vet ikke om dere har hilst?»

«Nei, det tror jeg nesten ikke», sa Lou. Han hadde et hardt blikk, så bortimot ond ut, men stemmen sto ikke i stil, for den var mild. Gulgrått hår, omtrent som sennep, og ketchuprøde kinn. Mannen hadde tydeligvis ikke hørt om retinol. «Det har vært en sann glede å jobbe sammen med moren din, og Gerry her selvsagt. Å, det der er kona mi, det fugleskremselet som vinker til meg. Unnskyld meg et øyeblikk.»

«En sann glede?» sa Jet mens hun så etter politimesteren. «Han må ha snakket om en annen Dianne Mason.»

«Ha!» brast det ut fra Gerry, mer som et rop enn en latter. «Du er vittig, du!»

Jet visste godt at hun var vittig. Noen ganger var det alt hun hadde å spille på.

«Hva syns du om den nye sjefen din, Jack?» spurte Gerry halvkatt med blikket på politimesteren fortsatt. «Ikke si til noen at jeg har sagt dette, Jack, men det skulle vært deg. Hadde vært så mye mer fornuftig med en politimester som har bodd her i årevis, istedenfor en eller annen utenbys fra som ikke kjenner noen. Jeg stemte på deg, så klart. Jeg vet ikke hvorfor de andre i styret … Nei, pokker, ikke si til noen at jeg sa det. Men … det skulle vært deg.»

Jack hang med skuldrene og kikket pinlig berørt en annen vei, antakelig lette han etter den perfekte avledningen i boden bak dem, der foreldrene til Jet solgte poser med gelégodteri til inntekt for byens grønne lunger. Alt sponset av hele byens vennlige lokale byggherre, så klart. Firmaet som bygde herskapshus ved siden av de grønne lungene.

Jack hostet og vendte oppmerksomheten mot dem igjen. «Dere valgte nok den rette mannen til jobben.»

Hvordan hadde Jet havnet i enda en samtale hun ikke hadde noe å ønske om å ta del i?

«Kult», sa hun og prøvde å løse opp spenningen. «Hvis du vil trøste deg litt med å arrestere noen, Mr. Finney, så nominerer jeg broren min. Vi vet begge at han fortjener det.»

Jack smilte ikke av det, tankene hang vel fortsatt igjen i det Gerry hadde sagt.

«Å», sa Gerry, høyere nå. «Der er sønnen min, Owen, han der som tar bilder. Han skal ta foto på skolen, han. Vi får stille til et bilde, Jack.»

Gerry stakk en tjukk kattearm inn under Jacks og slepte med seg den stakkars mannen.

«Hei der, Jet.»

Men faen, var det mulig å få et øyeblikk for seg selv?

«Billy Finney.» Hun snudde seg mot ham med sitt falskeste smil. «Du fant meg. Takk og lov, for jeg har nesten ikke snakket med noen i hele kveld.»

«Er det sant?» sa han.

«Nei. Jeg er drittlei folk.»

«Er jeg folk?»

«Du ser veldig sånn ut.»

Høy kar med mørkebrune krøller som hang litt ned foran de vannblå øynene. En munn som alltid var åpen og alltid ørlite skeiv, selv når han ikke smilte. Han hevet et øyebryn mot henne. Det uttrykket kjente hun til, Billy hadde ikke forandret seg stort siden han var ti år.

«Hva er det?» spurte Jet.

«Jeg snakket akkurat med moren din, og hun spurte meg hva jeg het.»

Jet snøftet.

«Jeg har bokstavelig talt vokst opp i nabohuset og vært mer hjemme hos dere enn hos meg selv.» Billy krympet på et vis, selv om han raget over Jet. «Hun tullet, ikke sant? Hun har ikke glemt hvem jeg er?»

Stakkars, snille Billy.

«Ikke ta det personlig, kompis.» Jet klappet ham på armen. «Det gjør ikke jeg.» Det var kanskje den største løgnen hun hadde kommet med i kveld. «Var det derfor du så etter meg … beklager, hva var det du het igjen?»

«Det er for tidlig å spøke med det.» Billy rynket panna. «Faktisk så hadde jeg tenkt å spørre om du vil komme til baren på tirsdag. Vi skal ha livemusikk igjen. Ja, det er meg, faktisk, som skal spille, jeg … jeg tror jeg har nevnt det før, et par ganger. Gitar, sang, noen låter, og noen av dem har jeg skrevet selv.» Hvorfor snakket han så fort? Og … sto han der og svettet? «Bare lurte på om du kan få det til denne gangen. I-ikke noe problem hvis ikke.»

Jet pustet dypt inn. Hun kunne ikke komme – ikke forrige gang han spurte, og ikke nå. For hva hvis han sugde og hun lo, og så ble det en svær greie? «Beklager», sa hun. «Jeg kan ikke denne uka. Skikkelig travelt. Kanskje neste gang?»

Han krympet igjen. «Ja, ok. Kult.» Billy nikket, og det var hans tur til å smile falskt. «Det blir en neste gang, ikke vær redd for det.»

Jet var ikke redd for det, men det rakk hun ikke å si, for en klovn kom sprettende mot dem og skled og snublet på gresset. En full klovn med flaske i hånda.

«Går det bra?» spurte Jet.

Nå kjente hun ham igjen, bare klovn fra halsen og opp, med en slurvete rød nese og parykk. Under der var det bare Andrew Smith. Han gynget, og blikket svømte, men så lynte det da det kom til henne.

«Du», snøvlet han og pekte med den tomme ølen. «Hvor er broren din? Jeg må snakke med ham.»

«Luke?» Jet trakk på skuldrene. «Tror han har dratt.» Den heldige jævelen.

Andrew lo, en mørk hvesende lyd. «Den forbanna familien din. Tror dere at denne jævla festen hvert år gjør opp for noe som helst?»

Billy gikk nærmere Jet, stilte seg midt i skuddlinja. Eller skudd og skudd. Ølsprut.

«Hele gjengen. Ødelegger alt dere rører ved!» spyttet Andrew ut.

«J-jeg tror du har fått litt mye å drikke, eller hva, Andrew?» sa Billy og løftet avvæpnende på hendene. «Men det går bra. Kanskje jeg skal hente litt vann til deg?»

«Ikke fortell meg hva jeg skal gjøre, gutt! Alltid skal folk fortelle meg hva jeg skal gjøre!»

Andrew halvt kastet seg over, halvt falt på Billy så han ble dyttet bakover. Billy kjempet ikke imot, han bare lot seg dytte.

«Det går bra, Mr. Smith», fikk han presset fram mens klovnen ga ham noen svake fylleslag i brystet.

Hvorfor gjorde ikke Billy noe?

«Du!» ropte Jet og gjorde noe, men det var over før hun rakk fram. Faren til Billy – shit, gammel vane, prøv igjen – Jack hadde dukket opp fra den glisne mengden med politimester Lou i hælene. Jack grep tak i Andrew og røsket ham bort fra Billy. Andrew snublet i sine egne føtter og inn i politimester Lou, som tok et hardt tak om ham.

«Ro deg ned!» bjeffet Lou mot øret hans, og nå var det myke i stemmen borte. Ikke veldig beroligende.

«Jeg fikser det, politimester.» Jack grep tak i en av armene til Andrew. Klovnehodet duppet ned på skulderen til Jack. «Går det bra, Billy?» spurte Jack sønnen over hodet på Andrew.

«Ja da, det går bra, pappa», svarte Billy. «Bare en misforståelse. Han må komme seg hjem og sove det av seg. Ikke arrester ham, vær så snill.»

«Kjenner du denne mannen?» spurte politimester Lou faren til Billy.

Jack nikket.

«Vet du hvor han bor?»

Jack nikket igjen. «Han bor i leiligheten ved siden av Billys.»

«Ok.» Politimesteren rettet på uniformen. «Kan du eskortere ham hjem, Finney? Pass på at han får i seg vann.»

«Ja, politimester.»

«Neste gang», sa Lou ned mot klovnen, «får du en natt på cella og blir tiltalt for ordensforstyrrelse.»

«Kom nå, Andrew», sa Jack og førte mannen av sted mot veien og gatelyktene. Han holdt klovnen på beina, mannen også.

Politimesteren snudde seg mot Billy, og Jet smatt av gårde. Hun var ferdig med å snakke med folk og ferdig med denne byfesten. Neste år kunne hun kanskje late som hun var syk. Faktisk spilte det ingen rolle, for neste år kom hun ikke til å være her lenger. Da bodde hun nok i Boston igjen, var kanskje tilbake på jusstudiet, eller kanskje hun drev sitt eget firma. Hun hadde tid til det. Hun hadde plenty av tid.

«Hva handlet det der om?» spurte faren da hun endelig kom seg til boden.

«Andrew Smith.» Jet slapp zombiemaska på bordet. «Full og nitrist igjen.»

«På grunn av huset?» spurte moren fraværende mens hun fortsatte å telle kontantene i et pengeskrin. Det nyklipte håret svingte rundt halsen.

«Eller kan det være fordi hans eneste datter tok livet av seg i fjor?»

Dianne snappet skarpt etter pusten. «Jet, kan du ikke bare la være.»

«La være hva da, mamma? Å snakke? Å eksistere?» Moren sendte henne et blikk, de skarpe grønnbrune øynene ble forstørret av brillene, men ikke mykere.

«Åh», stønnet faren plutselig og krøket seg sammen med hånda trykket inn i siden.

«Dårlig igjen?» sa moren og snudde seg med en bunke tjuedollarsedler i hånda. «Ta noen smertestillende når vi kommer hjem. Og du skal inn på en ny sjekk, Scott, det bare sier jeg.»

Faren maktet ikke annet enn å grynte. Han svettet, og det glisne håret lå klistret til skallen. Nye linjer var risset inn i ansiktet, og smerten gjorde rynkene dypere.

«En varmemadrass og en masse vann», sa Jet med et trist smil. «Det funker best for meg. Du kan låne min.»

Hun forsto seg på den smerten. Faktisk var hun den eneste i familien som var i stand til det. Moren og Luke hadde aldri opplevd en hel uke med å pisse blod, eller å ikke være i stand til å gå på grunn av smerter i siden. De med de normale nyrene sine.

«Ja ja.» Jet klappet hendene sammen. «Det har vært en sann glede, men nå må jeg hjem.»

«Det går ikke», bjeffet Dianne. «Du sa du skulle bli til det var over, og hjelpe oss å rydde. Folk har begynt å gå. Du kan bidra litt med å bære stoler tilbake til hotellet.»

Jet hadde aldri sagt ja til det, og hun kunne ikke fordra det når moren ba henne bidra litt. Det fikk henne til å føle seg liten og ikke det minste hjelpsom.

«Jeg gjør det i morgen», sa hun.

«Mantraet ditt, Jet», sukket moren.

«Det er ikke det som er mantraet», sa faren, men det var varme i stemmen hans. «Det er: ‘Jeg gjør det senere.’»

«Senere er et flott ord», sa Jet og hevet stemmen da hun snudde seg bort fra foreldrene. «Betyr at jeg aldri trenger å bidra. Ses hjemme.»

Moren hadde visst uansett tankene andre steder igjen. Gerry Clay var tilbake, fullt og helt katt nå.

«Bø!» Han hoppet fram foran boden. «Jeg kjenner din dypeste, mørkeste hemmelighet, Dianne», sa han lavt og djevelsk.

«Du har det litt vel moro nå, Gerry», svarte Dianne bryskt.

Jet gikk gjennom parken og ut på gata. Det var mørkt, men ennå ikke så sent at det var noe å bekymre seg for. Byen duret og skrek av liv fortsatt, fra biler og zombier som dro fra byfesten. En flokk tenåringer sto utenfor den lille kirken og bråkte og fniste så mye at de måtte ha inntatt mer enn sukker. Hadde garantert funnet mamma og pappas barskap.

Forbi husene bakenfor, der gresskarlykter fortsatt glødet utenfor med onde trekantøyne som glodde på henne. Noen steder hadde de ikke giddet å skjære dem ut, slik at det bare sto en haug med nakne gresskar og kalebasser oppetter trappa.

Jet svingte inn College Hill Road og gjorde salutt til skjelettet som hang utenfor hos familien Romano i nummer 1. Lemmene knirket og fektet i høstvinden. Opp bakken til nummer 10.

Hjemme.

Det store, prangende huset som faren hadde renovert og bygd på, og bygd på igjen. Det stakk seg ut blant de vanlige husene i gata, helt annerledes enn familien Finneys nummer 7, tvers over gata. Nei, Jet hadde egentlig ikke så mye til overs for familien Mason, hun heller.

Hun småløp opp den store runde innkjørselen, og på vei forbi pickupen ga hun lasteplanet en kjærlig klapp. En pastellblå Ford F-150. Moren trodde Jet hadde kjøpt den bare for å gjøre henne forbanna. Hun tok ikke helt feil.

Én gresskarlykt utenfor den røde inngangsdøra deres, men øynene hadde sluknet, blitt svarte. En bøtte på øverste trinn med et skilt: Bare forsyn dere. En til hver. Hva slags verden var det moren hennes levde i? Jøss, bøtta var tom, gitt. De jævlene.

Jet lette i jakkelommene etter husnøkkelen mens dørkameraet glodde på henne. Hun glodde tilbake og geipet.

Hun låste opp og åpnet døra, og straks var Reggie ved føttene hennes som en flom av rød pels med helikopterhale, og med de glade klynkene han forbeholdt henne. Han hoppet opp og satte potene på knærne hennes.

«Hei du, hei du, kjekken. Hvem er godgutten min?»

Jet bøyde seg for å klø ham bak ørene. De tåpelige, lange engelsk cocker spaniel-ørene.

Hunden løp av sted, skrenset rundt hjørnet og var tilbake to sekunder senere.

«Næmmen, har du hentet skitne sokker til meg?» sa Jet og gikk etter snuten hans, og den lille kroppen snodde seg stolt over denne gaven han kom med. «Takk skal du ha, lille gullet.»

Jet lukket ytterdøra og gikk gjennom den brede gangen med hvite vegger og marokkanske tepper, altfor ryddig og pyntelig, som i et visningshus. Gjett om Jet fikk høre det hvis hun våget å behandle det som et hjem og sølte smuler eller lot støvlene stå midt på gulvet. Reggie småløp etter henne til kjøkkenet innerst i huset.

Det sto en tallerken med kjeks på kjøkkenøya. Sophia hadde bakt dem og vært innom med dem tidligere, svarte flaggermus med glasur og oransje gresskar. Det var sånt Sophia gjorde. Bakte. Jet tok opp en flaggermus og bet av hodet på den. Shit, den var faktisk god. Hun spiste den opp og tørket de klissete fingrene på et av kjøkkenhåndklærne ved ovnen, et sett med tre stykker som matchet – små marsjerende sitroner og appelsiner og avokadoer – for alt i dette huset måtte matche. Jet snudde seg og gikk forbi kjeksene igjen. Nei, faen heller, hun tok en gresskarkjeks også, og gikk gjennom den store portalen og inn på stua.

Med kjeks i munnen stakk hun hånda ned i lomma etter telefonen. Låste den opp. Tommelen fant Instagram før øynene gjorde det. Hun bet av halvparten av gresskaret, og den søte oransje glasuren var som et sukkersjokk mot tunga. Jenter fra skolen eller college som nå var gift og hadde bryllupsdager og barn. Eller ingen bryllupsdager og barn, men fancy middagsselskaper hvor de nippet til champagne og feiret nye jobber. Det kunne ha vært Jet også, et ydmykt skryteinnlegg om en stor forfremmelse i et firma med et akronym som alle lot som de kjente igjen. Hvis hun ikke hadde sluttet og forlatt Boston over natta.

Jet spiste opp kjeksen og bladde med klissete fingre på skjermen. Det spilte ingen rolle. Jet hadde tid til å finne det rette, hun hadde all verdens tid, ikke sant? Til slutt ville livet endelig begynne, og når det gjorde det – gjett om hun skulle gjengjelde skrytet og stappe det ned i halsen på alle sammen. Bare vent.

Reggie stilte seg foran henne og begynte å pipe.

«Sorry, kompis. Menneskekjeks.»

Pipingen sank og ble til en slags knurring.

«Hv…»

Raske skritt bak henne.

Et kjapt kakk i bakhodet, vått fra revnet hud, knaselyd fra skallen.

Telefonen glir ut av hendene hennes. Ikke knurring lenger, men et hyl. Også Jet burde skrike, men –

Et smell til, hardere. Følelsen av blod, lyden av noe som blir knust inni hodet hennes.

Noen dreper henne.

Jet kan fortsatt tenke den tanken, men så blunker hun, og lyset kommer ikke tilbake, og …

